РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/117-14

22. септембар 2014.

Б е о г р а д

**З А П И С Н И К**

**СА СЕДМЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 5. ЈУНА 2014. ГОДИНЕ**

Седница је почела у 9.30 часова.

Седницом је председавао председник Одбора Мехо Омеровић.

Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Слободан Перић, Владица Димитров, Стефана Миладиновић, Вера Пауновић, Биљана Хасановић Кораћ, Олена Папуга и Елвира Ковач, чланови Одбора.

Седници нису присуствовали чланови Одбора: Злата Ђерић, Сузана Шарац, Дубравка Филиповски, Љибушка Лакатош, Аида Ћоровић и Сулејман Угљанин.

Седници је присуствовао заменик члана Одбора Ненад Митровић.

Председник Одбора је констатовао да су испуњени услови за рад и одлучивање, те је предложио следећи

Д н е в н и р е д :

Разматрање амандмана на Предлог закључка поводом разматрања Редовног годишњег извештаја Повереника за заштиту равноправности за 2013. годину;

1. Разматрање амандмана на Предлог закључка поводом разматрања Редовног годишњег извештаја Заштитника грађана за 2013. годину.

Чланови Одбора су једногласно ПРИХВАТИЛИ предложени Дневни ред.

Пре преласка на рад по утврђеном Дневном реду, председник Одобра је обавестио присутне да је ову седницу сазвао у року краћем од три дана због хитности и обједињене заједничке расправе по предлогу закључака поводом разматрања редовних годишњих извештаја Повереника за заштиту равноправности и Заштитника грађана, а у вези три амандмана која су поднели народни посланици Странке демократске акције Санџака.

**ПРВА ТАЧКА:** Разматрање амандмана на Предлог закључка поводом разматрања Редовног годишњег извештаја Повереника за заштиту равноправности за 2013. годину

Председник Одбора је навео да су **на тачку 1. Предлога закључка** поводом разматрања Редовног годишњег извештаја Повереника за заштиту равноправности за 2013. годину амандмане поднели народни посланици Сулејман Угљанин, Енис Имамовић и Сабина Даздаревић.

Текст амандмана гласи:

„Тачка 1. Закључка поводом разматрања редовног годишњег извештаја Повереника за заштиту равноправности за 2013. годину мења се и гласи:

„1. Народна скупштина усваја редовни извештај Повереника за заштиту равноправности за 2013. годину и обавезује се да ће у оквиру своје контролне функције над радом Владе константно пратити спровођење предложених мера у извештају.

Народна скупштина позива Владу да до краја календарске године упозна Народну скупштину о степену реализације мера предложених у извештају Повереника за заштиту равноправности за 2013. годину“.“

Председник Одбора је констатовао да нико од предлагача није присутан на седници Одбора, па је позвао чланове Одбора да се јаве за реч. Пошто није било пријављених, председник Одбора је предложио да Одбор на основу члана 164. став 1. и члана 193. Пословника Народне скупштине („Службени гласник РС“, број 20/12 - Пречишћен текст), Народној скупштини достави следеће мишљење:

Одбор предлаже Народној скупштини **да одбије** амандман народних посланика др Сулејмана Угљанина, Ениса Имамовића и Сабине Даздаревић на тачку 1. Предлога закључка, уз следеће образложење:

Амандман се не прихвата из разлога што је супротан члану 238. Пословника Народне скупштине. У складу са чланом 238. Пословника, Народна скупштина и надлежни одбори разматрају извештаје независних дражавних органа. Након разматрања извештаја, надлежни одбор подноси извештај Народној скупштини с предлогом закључка, односно препорука са мерама за унапређење стања у тим областима.

Према томе, Народна скупштина разматра, а не усваја извештаје независних државних органа. Ови извештаји треба да послуже Народној скупштини да сагледа стање у одређеној области и предложи мере за унаређење стања.

Председник Одбора је ставио на гласање предлог да се уз наведено образложење одбије амандман на тачку 1. Предлога закључка поводом разматарања Редовног годишњег извештаја Повереника за заштиту равноправности за 2013. годину.

Председник Одбора је констатовао да је Одбор једногласно одлучио да одбије овај амандман.

**ДРУГА ТАЧКА**: Разматрање амандмана на Предлог закључка поводом разматрања Редовног годишњег извештаја Заштитника грађана за 2013. годину.

Председник Одбора је навео да су **на тачку 1. Предлога закључка** поводом разматрања Редовног годишњег извештаја Заштитника грађана за 2013. годину амандмане поднели народни посланици Сулејман Угљанин, Енис Имамовић и Сабина Даздаревић.

Текст амандмана гласи:

„Тачка 1. Закључка поводом разматрања редовног годишњег извештаја Заштитника грађана за 2013. годину мења се и гласи:

„1. Народна скупштина усваја редовни извештај Заштитника грађана за 2013. годину и позива Владу да најкасније до краја календарске 2014. године отклони све мањкавости утврђене овим извештајем и о томе обавести Народну скупштину“.“

Пошто није било пријављених за реч, председник Одбора је предложио да Одбор на основу члана 164. став 1. и члана 193. Пословника Народне скупштине („Службени гласник РС“, број 20/12 - Пречишћен текст), Народној скупштини достави следеће мишљење:

Одбор предлаже Народној скупштини **да одбије** амандман који су поднели народни посланици др Сулејман Угљанин, Енис Имамовић и Сабина Даздаревић на тачку 1. Предлога закључка, уз следеће обраложење:

Амандман се не прихвата из разлога што је супротан члану 238. Пословника Народне скупштине. У складу са чланом 238. Пословника, Народна скупштина и надлежни одбори разматрају извештаје независних дражавних органа. Након разматрања извештаја надлежни одбор подноси извештај Народној скупштини с предлогом закључка, односно препорука са мерама за унапређење стања у тим областима.

Према томе, Народна скупштина разматра, а не усваја извештаје независних државних органа. Ови извештаји треба да послуже Народној скупштини да сагледа стање у одређеној области и предложи мере за унаређење стања.

Што се тиче амандмана у делу којим се предлаже да се обавеже Влада да до краја 2014. године отклони све мањкавости утврђене овим извештајем и о томе обавести Народну скупштину, такав закључак је већ дефинисан тачком 7. Предлога закључка. Наиме, овом тачком је наведено да се обавезује Влада да, једном у шест месеци, Народној скупштини достави информацију са подацима разврстаним по органима и имаоцима јавних овлашћења на нивоу Републике, која садржи: податке о броју препорука које је Заштитник грађана упутио органима државне управе и имаоцима јавних овлашћења на нивоу Републике, број извршених и број неизвршених препорука и разлоге за непоступање по препорукама.

Председник Одбора је констатовао да је Одбор једногласно одлучио да одбије овај амандман.

Председник Одбора је прешао на други поднети амандман који су поднели исти народни посланици **на тачку 2. Предлога закључка**, који гласи:

„Тачка 2. Закључка поводом разматрања редовног годишњег извештаја Заштитника грађана за 2013. годину мења се и гласи:

„2. Народна скупштина позива Владу да утврди предлог закона о потврђивању Резолуције Парламентарне скупштине Савета Европе бр. 1985 од 8. априла 2014. године.

Народна скупштина позива Владу да предузме потребне мере како би се у срединама где живе националне мањине усагласила национална структура запослених у органима и службама са јавним овлашћењима са националном структуром становништва према резултатима последњег пописа становништва.

Народна скупштина позива Владу да утврди предлог општег Закона о мањинама који би настао спајањем Закона о заштити права и слобода националних мањина, Закона о националним саветима националних мањина и Уредбе Владе о Савету Републике Србије за националне мањине.

Народна скупштина позива Владу да Националне савете националних мањина законом дефинише као државне органе мањинске самоуправе.

Народна скупштина се обавезује да ће приликом именовања чланова скупштинске комисије за извршење кривичних санкција обезбедити заступљеност народних посланика изабраних са мањинских изборних листа у тој комисији.

Народна скупштина позива Владу и надлежно министарство да предузму све мере и кораке како би се омогућило образовање на матерњем језику припадницима националних мањина који то право до сада нису остварили у складу са Уставом и законом“.“

Пошто није било пријављених за реч, председник Одбора је предложио да Одбор на основу члана 164. став 1. и члана 193. Пословника Народне скупштине („Службени гласник РС“, број 20/12 - Пречишћен текст), Народној скупштини достави следеће мишљење:

Одбор предлаже Народној скупштини **да одбије** амандман који су поднели народни посланици др Сулејман Угљанин, Енис Имамовић и Сабина Даздаревић на тачку 2. Предлога закључка, уз следеће образложење:

Амандман се не прихвата из следећих разлога: У амандману се предлаже да се национални савети националних мањина законом дефинишу као државни органи мањинске самоуправе, док се у образложењу амандмана не говори о државним органима, већ о органима мањинске самоуправе, те је нејасно какав статус националних савета националних мањина подносилац амандмана предлаже.

Поводом предлога да се Народна скупштина обавеже да приликом именовања чланова Комисије за извршење кривичних санкција обезбеди заступљеност народних посланика изабраних са мањинских изборних листа, Одбор наводи да је Законом о извшењу кривичних санкција („Службени гласник РС“ број 55/14), у члану 278. предвиђено да Народна скупштина образује Комисију за контролу извршења кривичних санкција. Комисија има пет чланова које, на предлог надлежног одбора, Народна скупштина бира из реда народних посланика. Одлуком Народне скупштине о образовању Комисије за контролу извршења кривичних санкција („Службени гласник РС“ број 49/11) дефинисано је да Комисију чине: три члана који се бирају из реда чланова или заменика чланова одбора у чијем је делокругу правосуђе, и два члана који се бирају из реда чланова или заменика чланова одбора у чијем су делокругу питања из области људских права, здравља или социјалне политике. Према томе, састав Комисије је дефинисан полазећи од задатака Комисије и омогућава да у Комисији учествују предствници одбора у чијем делокругу су послови који истовремено подразумевају и задатке Комисије, а не бирају се из реда народних посланика са одређених изборних листа или у зависности од националне припадности. Овакво решење је оправдано и омогућава ефикасан рад Комисије. Међутим, нема сметње да одбори приликом предлагања кандидата за члана Комисије предложе припадника националне мањине, ако су истовремено и чланови наведених одбора. Међутим, то не мора бити пресудан критеријум, јер  је критеријум дефинисан поменутом одлуком и подразумева да народни посланик  мора бити члан одбора у чијем су делокругу питања из области правосуђа, заштите људских права, здравља и социјалне политике. Постојеће решење је оправдано  јер се ради о заштити људских права свих  лица лишених слободе док се према њима  извршавају кривичне санкције, без обзира на националну припадност, вероисповест или друге разлике.

У погледу решења предложених амандманом, а која се односе на ратификовање Резолуције број 1985 ПССЕ и доношење општег Закона о мањинама, Одбор сматра да је Република Србија и до сада ратификовала све најважније међународне документе у области људских права и права националних мањина. О томе говоре и извештаји Европске комисије о напретку Србије. Због наведеног Одбор сматра да није реч о проблему на који треба указивати у закључку Народне скупштине, те Предлог закључка и не садржи овакву препоруку. Препоруке садржане у Предлогу закључка углавном се односе на мере којима треба да се допринесе остваривању права која су гарантована како међународним тако и домаћим прописима и јачању контролне функције Народне скупштине. Поред наведног, Одбор сматра да питање постојања једног општег закона о националним мањинама, или два или више закона који та питања регулишу, није од суштинског значаја за остваривање права националних мањина.

Председник Одбора је констатовао да је Одбор са једним уздржаним гласом одбио овај амандман.

Седница је закључена у 9.40 часова.

|  |  |
| --- | --- |
| СЕКРЕТАР ОДБОРА  Рајка Вукомановић | ПРЕДСЕДНИК ОДБОРA  Мехо Омеровић |